
 6.4.2018
 BG
 Официален вестник на Европейския съюз
 L 90/66
 РЕГЛАМЕНТ ЗА ИЗПЪЛНЕНИЕ (ЕС) 2018/545 НА КОМИСИЯТА
 от 4 април 2018 година
 за определяне на практически разпоредби относно процеса на разрешаване на железопътни возила и на типове железопътни возила в съответствие с Директива (ЕС) 2016/797 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз (1), и по-специално член 21, параграф 9 от нея,
 като има предвид, че:
 (1)
 Практическите разпоредби относно процеса на разрешаване на железопътни возила, посочени в Директива (ЕС) 2016/797, следва да намалят сложността, продължителността и разходите на процеса на издаване на разрешения на железопътни возила, да осигурят единни условия за хармонизиране на издаването на разрешения за тип возило и/или разрешаването на пускане на возило на пазара в ЕС и да засилят сътрудничеството между участниците в процеса по разрешаване на возила. С оглед да се намалят продължителността и разходите за разрешителния процес, сроковете следва да са възможно най-кратки.
 (2)
 Като се има предвид опитът на националните органи по безопасността („НОБ“), придобит при процеса по издаване на разрешения и при изготвянето на споразумения за сътрудничество по член 21, параграф 14 от Директива (ЕС) 2016/797, ранното влизане в контакт със заявителя под формата на координация („предварителна процедура“) се оценява като добра практика, улесняваща създаването на отношения между страните, участващи в процес на разрешаване на возила. Следва да се предлага такава предварителна процедура преди подаването на заявление за искане на разрешение за тип возило и/или на разрешение за пускане на возило на пазара, с оглед да се даде възможност на разрешаващия орган и на съответните национални органи по безопасността за района на използване да се запознаят с проекта. За да може заявителят да получи представа какво може да очаква, при тази предварителна процедура следва да му бъдат разяснени приложимите правила, да му бъдат дадени подробни данни относно процеса на разрешаване на возила, включително за самия процес на вземане на решения, както и да се провери дали той е получил достатъчно информация. При подаването на заявление за искане на разрешение за тип возило и/или на разрешение за пускане на возило на пазара, заявителят носи отговорност за осигуряване на спазването на всички изисквания. При изпълнението на своите задължения той се подпомага от други организации, като например организации за оценяване на съответствието, доставчици на стоки и услуги.
 (3)
 С оглед на постигане на икономии от широкомащабност и намаляване на административното натоварване, разрешението за тип возило следва да дава на заявителя право да произведе няколко возила със същата конструкция и да улеснява тяхното разрешаване. С типа на возилото се определя проектът, който ще бъде прилаган при всички возила, съответстващи на този тип. За всяко ново возило следва да бъде следван разрешителният процес и всеки нов тип следва да бъде въвеждан само ако е разрешен.
 (4)
 Следва да бъдат въведени концепциите за вариант и версия